Тры таварышы
*Валянціна Асеева
Пераклаў з рускага Сяргей Міхальчук*

Віця згубіў снеданне. На вялікім перапынку ўсе дзеці снедалі, а Віця стаяў збоку.

— Чаму ты не ясі? — запытаўся Коля.

— Снеданне згубіў...

— Кепска, — сказаў Коля, адкусваючы вялікі кавалак белага хлеба. — Да абеду доўга яшчэ!

— А дзе ты яго згубіў? — запытаў Міша.

— Не ведаю... — ціха сказаў Віця і адвярнуўся.

— Ты, мабыць, у кішэні нёс, а трэба ў сумку класці, — сказаў Міша.

А Валодзя ні аб чым не запытаў. Ён падышоў да Віці, разламаў папалам кавалак хлеба з маслам і падаў таварышу:

— Бяры, еш!